section_heading: Povijest
paragraph_text: Tijekom Domovinskog rata Mrčevo je bilo okupirano pripadnicima JNA i teritorijalne obrane Crne Gore te raznih dobrovoljačkih četničkih postrojbi. Agresorske postrojbe su opljačkale mnoge gospodarske i civilne objekte u naselju, a stanovništvo je moralo živjeti u progonstvu. Mrčevo je oslobođeno u sklopu operacije Spaljena zemlja, kojom je zapovijedao zapovijednik Južnog bojišta general zbora Janko Bobetko. Prema podacima Hrvatskog memorijalno-dokumentacijskog centra Domovinskog rata, vojno redarstvena operacija Oslobađanje juga Hrvatske obuhvaća više akcija i operacija koje su započele u proljeće 1992. i trajale do listopada 1992. godine, a čiji je rezultat bio deblokada Dubrovnika i oslobađanje okupiranog hrvatskog teritorija. Pritom su najveći doprinos dale 1. i 4. gardijska brigada HV-a, a značajna je bila i uloga pričuvnih snaga te taktičkih skupina koje su držale bojišnicu i bile raspoređene na pomoćnim smjerovima napada. Borbe su se vodile u teškim vremenskim uvjetima te na nepristupačnom i zahtjevnom krškom terenu. Godine 1996. potres je izazvao ozbiljnu štetu, ali obnova je smjesta uslijedila i sanirane su posljedice prvenstveno zahvaljujući pomoći Vlade RH.